**До:**

Министерство за економија

На Република Македонија

**Предмет:** Забелешки кон Нацрт текстот на предлог законот за енергетика објавен на веб страната ener.gov.mk на 7 Декември 2017 година

**Од:** Друштво за трговија и услуги ЕНЕРЏИ ДЕЛИВЕРИ СОЛУШНС ЕДС ДОО Скопје со седиште на бул. Свети Климент Охридски 30 Скопје, застапувано од управителот Митко Кржовски

Почитувани,

Во врска со Нацрт текстот на предлог законот за енергетика објавен на веб страната ener.gov.mk на 7 Декември 2017 година, нашите забелешки се следните:

1. Во членот 3 став 1 точка 2 се дефинира балансна енергија (електрична) и во дефиницијата се споменува терминот „расположива електрична енергија„ и терминот „потрошувачка на електрична енергија во реално време“. Потребно е дефинирање на терминот „расположива електрична енергија“, и предлага дефиницијата да гласи:

„Расположива електрична енергија претставува збир на (1) сумата на сите часовни номинации за производство на електрична енергија од извори во Република Македонија и (2) вкупниот увоз на електрична енергија во Република Македонија.“

1. Во членот 3, став 1, точка 6, во дефиницијата за поимот „балансна одговорност“ изразот „пазарот на системски услуги за балансирање“ да се смени со изразот „пазарот на електрична енергија“. На ваков начин дефиницијата ќе биде точна од причини што балансна одговорност превземаат и учесниците на пазарот на електрична енергија кои не учествуваат на пазарот на системски услуги и балансирање. Оваа замена исто така ќе ја исправи и нелогичноста во следната точка 7, каде што под поимот „балансна одговороност“ се подразбира обврска на учесниците на пазарот за електрична енергија.
2. Во членот 3, ставот 2, точка 8, во дефиницијата за поимот „безбедност“ да се изземат „трговијата“ и „снабдувањето“ бидејќи вршителите на овие дејности не можат и не се во можност да применат „технички и други безбедносни мерки за заштита на животната средина и имотот...“
3. Во членот 3, ставот 1, точка 14, во дефиницијата за поимот „вертикално интегрирано претпријатие за електрична енергија“ зборот „каде“ при крај на вториот ред да се замени со зборовите „во кои“ за да реченицата има логика.
4. Во членот 3, став 1, точка 16, предлагаме сосема нова дефиниција за поимот „виртуелен производител“. Исто така, за да не се доведе дефиницијата во спротивност со истоимениот поим во Директивата 2009/72, предлагаме и самиот поим да се замени со поимот „окрупнет производител“ или поимот „група производители“. Текстот на дефиницијата да гласи:
„Окрупнет производител (или Група Производители) претставува група од еден или повеќе мали производители на електрична енергија кои обединето настапуваат на пазарот на електрична енергија како самостојна балансна група или како член на баланса група со цел нивната сумарна номинација за произведена електрична енергија да биде прифатлива за Операторот на пазарот на електрична енергија“.
5. Во членот 3, став 1, точките 6, 7, 25 и други, како и во целиот текст на нацрт законот, да се усогласи терминот кој се јавува во повеќе верзии како на пример: пазар за балансирање, пазар за системски услуги за балансирање, пазар за балансна енергија итн. Предлагаме еден универзален израз „пазар на системски услуги и балансирање“ како што врпочем гласи поимот во употреба во ENTSO-E организацијата.
6. Во членот 3, став 1, точка 33, во деифиницијата за поимот „дистрибуиран производител“ да се избрише зборот „децентрализиран“.
7. Во членот 3 став 1, точка 57, во дефиницијата за поимот „загушување во електропреносен систем„ да се замени изразот „интерконективен вод“ со „вкупна интерконекција со соседен систем“. Потребата од вакво дефинирање на овој е поим е да се избегне ситуација во која при загушување на само еден интерконективен вод со соседен систем ос кој можеби постојат повеќе од еден интерконективни водови, операторот на електропреносниот систем да објави „загушување на електропреносен систем“.
8. Во член 3, став 1, точка 92, во дефиницијата за поимот „оператор на електродистрибутивен систем“, последниот збор од вториот ред „електродистрибутивниот„ да се замени со зборот „електродистрибутивен“ – бидејќи има повеќе од еден електродистрибутивни системи во Република Македонија.
9. Во член 3, став 1, точка 100, во дефиницијата на поимот „организиран пазар на електрична енергија“, на крајот од дефиницијата да се избрише точката и да се додадат зборовите „како и пазар на деривативи на електрична енергија“.
10. Во член 3, став 1, точка 129, во дефиницијата за поимот „ранлив потрошувач“, по зборовите „здравствена состојба“ да се додадат зборовите „на член на домаќинството“ поради тоа што „домаќинство“ неможе да има „здравствена состојба“, таква може да ја има член на домаќинството.
11. Во членот 5, ставот 2 да се замени со следниов текст „Лицето кое врши една или повеќе регулирани енергетски дејности или една или повеќе регулирани енергетски дејности и друга енергетска дејност или друга дејност, во своето седиште е должен да чува копии од годишните сметки за увид.“
12. Во членот 6, да се ревидира ставот 1 со попрецизна синтакса. Во истиот член во ставот 2, по зборовите „пристапот на потрошувачите“ да се додадат зборовите „до јавната услуга“.
13. Во членот 7, став 4, изразот „на секои две години“ да се замени со „еднаш годишно“. Сметаме дека периодот од 2 години за ревизија на регулираните цени е предолг.
14. Во членот 8, ставот 2 поради несоодветен превод од Директивата 2009/72 да се замени со следниот тектст: „Заради обезбедување сигурност во снабдувањето, Владата може да наметне обврска за јавна услуга на сите снабдувачи на крајни потрошувачи во Република Македонија за набавка на електрична енергија од производни капацитети кои користат домашни извори на енергија, при што уделот на набавената електрична енергија во дадена календарска година не смее да надмине 15% од примарната енергија потребна да се произведе електрична енергија за задоволување на конзумот во државата.“
15. Во членот 68, став 3, точка 2 да се замени со следниов текст: „организиран пазар и тоа пазар за ден однапред, пазар во тековниот ден и пазар на деривативи на електрична енергија, и“. Во истиот член и став, во точката 3 да се изврши усогласување на изразот „пазар на системски услуги и балансна енергија“.
16. Во членот 69, став 2, точка 4 да се дополни на крајот од реченицата со зборовите „и се регистрирани како самостојни учесници на пазарот на електрична енергија“
17. Во членот 76, став 2, да се додаде нова обврска на операторот на електропреносниот систем со која операторот ќе се задолжи да овозможи електронски пристап преку интернет врска на трговците и снабдувачите регистрирани на пазарот на електрична енергија до базата на податоци за мерните места во соодветниот систем како и за историската потрошувачка на тие мерни места, на начин определен со Правилата за пазар на електрична енергија.
18. Во членот 90, став 1, сметаме дека операторот на електродистрибутивниот систем не треба да се дефинира како единствен оператор на целата територија на Република Македонија и предлагаме зборовите „електродистрибутивниот“ и „електродистрибутивната“ да се заменат со „електродистрибутивен“ и „електродистрибутивна“ поради тоа што предложениот нацрт текст сугерира дека во Република Македонија има, и ќе има само еден операторт на електродистрибутиве нсистем.
19. Во членот 90, став 3, да се додаде нова обврска на операторот на електродистрибутивен систем со која операторот ќе се задолжи да овозможи електронски пристап преку интернет врска на трговците и снабдувачите регистрирани на пазарот на електрична енергија до базата на податоци за мерните места во соодветниот систем како и за историската потрошувачка на тие мерни места, на начин определен со Правилата за пазар на електрична енергија.
20. Во членот 97, став 1, на крајот од реченицата да се додаде „и други учесници на пазарот на електрична енергија“.
21. Во членот 97, став 2, да се избришат зборовите „на своите крајни потрошувачи“.
22. Во членот 97, став 3, првата реченица да се замени со реченицата: „Снабдувачот на електрична енергија на своите потрошувачи им фактурира за испорачаната електрична енергија по договорната цена, за електрична енергија произведена од обновливи извори во количина и по цена определена од Операторот на пазарот на електрична енергија и го вклучува и надоместокот за користење на пазарот на електрична енергија.“
23. Во членот 102, став 1, изразот „директните потрошувачи“ да се замени со изразот „други регистрирани учесници на пазарот на електрична енергија“.
24. Во членот 103, став 3, изразот „под услов да преземат балансна одговорност“ да се замени со изразот „да ја регулираат својата балансна одговорност“.
25. Во членот 190, да се додаде став по ставот 6 кој ќе гласи: „Крајните потрошувачи на електрична енергија ја купуваат енергијата произведена од повластените производители кои користат повластени тарифи преку своите снабдувачи и/или трговци “.
26. Во членот 191, став 2, да се избришат зборовите: „кои нудат електрична енергија од обновливи извори на енергија на крајни потрошувачи со напомена на придобивките за животната средина или други придобивки од енергијата од обновливи извори„. Оваа формулација ќе создаде мислење кај потрошувачите дека постојат и снабдувачи и трговци кои не продаваат електрична енергија произведена од обновливи извори, и покрај тоа што сите снабдувачи и трговци кои продаваат електрична енергија на крајни потрошувачи мораат одреден процент од енергијата да ја набават од обновливи извори на енергија.

Со почит,

|  |  |
| --- | --- |
| Скопје, 27 Декември 2017 година | ЕДС ДОО Скопје\_\_\_\_\_\_\_\_\_\_\_\_\_\_ |